Onnistuuko Kanadan kaataminen Naisleijonilta toistamiseen?

Suomen Susanna Tapani oli tehokas MM-ottelussa Ruotsia vastaan. LEHTIKUVA / MARTTI KAINULAINEN

STT

Voiko Kanadan päihittäminen onnistua Suomen naisten jääkiekkomaajoukkueelta toistamiseen MM-turnauksessa? Vastaus siihen saadaan Yhdysvaltain MM-kisojen välieräottelussa torstaina.

Välieräpaikka ja Kanadan kohtaaminen varmistui, kun Suomi nujersi puolivälierässä Ruotsin 4–0 (2–0, 1–0, 1–0). Meneillään olevan turnauksen alkulohkopelissä Suomi voitti Kanadan ensimmäisen kerran MM-historiassa.

Ruotsia vastaan Suomi karkasi 2–0-johtoon jo avauserässä. Suomen tehokkain pelaaja oli Susanna Tapani, joka teki maalin ja jakoi kaksi maalisyöttöä.

– Pelasimme ehjän 60-minuuttisen. Meillä on nyt paljon itseluottamusta Kanadan kohtaamiseen, Tapani totesi MM-sarjan nettisivujen mukaan.

– Teimme Ruotsia vastaan jälleen ottelun ensimmäisen maalin, ja se auttaa aina paljon. Puolustuspäässä tunne on hyvä, ja nyt vaikuttaa siltä, että pystymme tekemään tulosta myös hyökkäyspäässä, Tapani jatkoi.

Luottoa löytyy

Muut Suomen maalintekijät olivat Sara Säkkinen, Linda Välimäki ja Jenni Hiirikoski. Maalivahtina nollapeliin ylsi Noora Räty, joka pysäytti 16 laukausta.

Suomen avausmaalin tehnyt Säkkinen iloitsi estoitta länsinaapurin kaaduttua selkein lukemin.

– Jokainen pelaaja teki hommansa tässä pelissä ja pelasimme hyvin joukkueena. Noudatimme pelisuunnitelmaamme ja olemme alkaneet luottamaan toisiimme entistä paremmin, Säkkinen sanoi MM-sarjan nettisivujen mukaan.

– Pelaamme nyt vahvalla itseluottamuksella. Olemme paiskineet kovasti töitä päästäksemme näin pitkälle, Säkkinen jatkoi.

Jotain Ruotsi-ottelusta kertoo se, että Ruotsin maalivahti Sara Grahn torjui 38 laukausta, kun Suomen maalivahti Räty selvisi 16 torjunnalla.

– Suomella on hyvä joukkue. Suomi pelasi intensiivistä ja kovaa jääkiekkoa alusta asti. Meille ottelun ensimmäiset kymmenen minuuttia olivat puolestaan vaikeita. Meidän piti tulla otteluun pirteinä ja kovan yrityksen siivittämänä, mutta homma ei sujunut, harmitteli Ruotsin Pernilla Winberg.